Sangkar (filem)

Sinopsis

Adam dan Johan merupakan atlet sukan bela diri campuran (MMA). Adam bersikap angkuh dan telah menang sebuah pertarungan dengan taktik kotornya. Mereka ialah musuh dan selalu bersaing. Suatu hari, apabila dicabar di luar sangkar, Adam secara tidak sengaja mencederakan Johan. Johan tercedera parah dan ahli keluarganya hilang punca rezeki dan harapan.
Untuk menebus kesalahannya, Adam kembali bertarung di pertarungan bawah tanah untuk mendapatkan habuan supaya dapat membantu Johan sekeluarga. Johan pula sedang bertarung dengan kesihatan dan pemulihan demi keluarganya. Pada saat ini, Adam mengingatkan tujuan diri sebagai pejuang MMA dan mengambil cabaran untuk berlawan dengan pejuang MMA antarabangsa.

Penerbitan

Sangkar ialah sebuah filem bertemakan seni bela diri campuran (MMA). Ia merupakan filem terbitan bersama empat syarikat penerbitan—Primeworks Studios, Astro Shaw, Infinitus Gold dan MM2 Entertainment. Remy Ishak dan Zul Ariffin dipilih menjayakan watak utama sebagai Johan dan Adam. Menurut Penerbit Eksekutif Infinitus Productions, Gayatri Su-Lin Pillai, pemilihan Remy dan Zul dibuat berdasarkan kebolehan mereka membawakan genre aksi selain ramai yang ingin melihat dua orang pelakon ini bergabung dalam sebuah naskhah.
"Saya menerima banyak permintaan daripada peminat yang ingin melihat dua pelakon ini beraksi dalam sebuah filem. Justeru, kami sepakat memilih Remy dan Zul untuk menerajui Sangkar. Kebolehan lakonan dua bintang ini tidak perlu dipersoalkan. Malah mereka juga memiliki nilai komersial untuk menarik penonton ke panggung. Lagipun, filem ini akan menyaksikan pertembungan mereka membawakan watak utama bersama buat julung kalinya".
Pelakon dan pengacara TV, Mira Filzah diberikan peranan sebagai Liya, adik kepada Johan lakonan Remy. Sangkar ialah filem kedua Mira dan gandingan sulung beliau bersama Remy sebelum mereka membintangi drama Pujaan Hati Kanda. "Walau tidak terbabit dengan babak lasak, saya kena buat persediaan dari segi emosi kerana watak Liya ada cabaran tersendiri," kata Mira dalam temu ramah bersama Harian Metro. Pelakon lain yang terlibat termasuk Fadlan Hazim, Aman Graseka, Carliff Carleell.
Kos pembikinan filem ini sebanyak RM 2.8 juta. Penggambaran dijalankan di Kuala Lumpur, Petaling Jaya dan Banting, Selangor dari 7 Mei hingga 11 Jun 2018. Pejuang MMA tempatan Saiful Reza mereka koreografi aksi dan melatih para pelakon. Filem ini juga menyaksikan kemunculan beberapa atlet profesional MMA antarabangsa sebenar seperti bekas petarung UFC James 'Sledgehammer' Mcsweeney dan Davron Kuronboev, serta atlet MMA tempatan seperti Saiful Merican, Peter Davis, Jihin Radzuan, Rashid Salleh dan Andy Teh.

Keluaran

Sangkar telah ditayangkan di seluruh Malaysia, Singapura dan Brunei pada 29 Ogos 2019. Bagi mempromosikan filem ini, satu siri jelajah bermula dari utara tanah air, Kedah, Pulau Pinang dan Perak pada 30 Ogos sehingga 1 September 2019. Filem ini bersama-sama dengan M for Malaysia dan BoBoiBoy Movie 2 telah mengungguli carta Top 10 Pilihan Penonton Golden Screen Cinemas, di mana Sangkar menduduki tangga ke-3, sementara BoBoiBoy Movie 2 berada di tangga ke-6 dan M for Malaysia berada di tangga ke-7.

Kutipan

Dalam tempoh lima hari selepas tayangan perdana, Sangkar telah mencatat kutipan hampir RM5 juta. Jumlah tersebut ialah hasil tayangannya di tiga buah negara, iaitu Malaysia, Singapura dan Brunei. Tiket bagi 107 slot tayangan di pawagam tempatan juga habis ditempah pada 1 September. Jumlah kutipan filem Sangkar meningkat apabila hampir mencecah RM6 juta pada hari keenam tayangannya. Selepas 10 hari ditayangkan, Sangkar telah mendapat kutipan sebanyak RM7.2 juta. Sehingga 15 September 2019, filem ini berjaya meraih jumlah jualan tiket sebanyak RM10.3 juta dalam tempoh 17 hari ditayangkan.

Ulasan kritis

Dalam ulasan retrospektif mengenai filem ini, Hilmi Ismail dari Astro Awani berkata: "Walaupun Sangkar dipasarkan sebagai sebuah filem MMA, tetapi anda tidak perlu menjadi peminat MMA untuk terhibur dengan filem ini". Haider Yutim, juga dari Astro Awani, menyifatkan "filem ini bukan hanya mengenai MMA". Dalam ulasan retrospektif untuk filem ini, Bissme S. dari The Sun Daily berkata: "Biarpun Sangkar dianggap sebagai filem Seni Mempertahankan Diri Campuran (MMA), ternyata lebih banyak filem tentang penebusan untuk salah satu peranan protagonis".

Muzik

Lagu tema filem ini, "Fighter", dipersembahkan oleh Aman RA. Terdapat juga tiga buah lagu baharu yang dimuatkan dalam filem ini—Dinho, DeLaFlare, Mali & SXPH ("Sangkar"), NtahSape2Ntah ("Luar Biasa"), 000 & Kid Raww ("Jangan").